Document ID: 31980R3448

Uredba Sveta (EGS) št. 3448/80
z dne 22. decembra 1980
o izvajanju člena 43 Akta o pristopu iz leta 1979 o ureditvi trgovanja, ki se uporablja za blago iz uredb (EGS) št. 3033/80 in (EGS) št. 3035/80
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Akta o pristopu iz leta 1979 in zlasti člena 43 Akta,
ob upoštevanju predloga Komisije,
ker člen 43 Akta o pristopu določa pravila za predelane kmetijske proizvode, ki jih ne zajema Priloga II k Pogodbi, iz naslednjih uredb Sveta:
- (EGS) št. 3033/80 z dne 29. novembra 1980 o ureditvi trgovanja za blago, pridobljeno iz kmetijskih proizvodov [1], in
- (EGS) št. 3035/80 z dne 29. novembra 1980 o splošnih pravilih za dodeljevanje izvoznih nadomestil za nekatere kmetijske proizvode v obliki blaga, ki ni zajeto v Prilogi II Pogodbe, in merilih za določitev zneskov izvoznih nadomestil za blago iz te uredbe [2];
ker se Uredba (EGS) št. 3033/80 nanaša predvsem na določanje višine dajatve, ki velja pri uvozu tega blaga, pri čemer je dajatev sestavljena iz carine po vrednosti, ki predstavlja nespremenljivi del dajatve in iz spremenljivega dela dajatve; ker je treba določiti višino carine, ki predstavlja nespremenljivi del dajatve, ki jih bo uporabljala Helenska republika pri uvozu iz tretjih držav; ker je treba v skladu s členom 43(3) Akta o pristopu opredeljeni nespremenljivi del določiti tako, da se iz skupne zaščite, ki jo uporablja Helenska republika na dan pristopa, izvzame zaščita kmetijstva, ki bo uvedena ob pristopu;
ker v skladu s členom 15 Pridružitvenega sporazuma med Evropsko gospodarsko skupnostjo in Helensko republiko pri uvozu blaga iz Uredbe (EGS) št. 3033/80 še ostanejo carine na uvoz v Helensko republiko iz Skupnosti deveterice; ker te carine ostanejo v veljavi tudi po pristopu in bodo odpravljene v skladu z roki, določenimi za industrijske proizvode v členu 25 Akta;
ker se lahko spremenljivi del dajatve, ki se uporablja pri uvozu blaga iz Uredbe (EGS) št. 3033/80 v Helensko republiko iz tretjih držav, v skladu z drugo alineo člena 43(1) Akta, zmanjša ali poveča za pristopni kompenzacijski znesek; ker se pri uvozu iz Helenske republike v Skupnost deveterice za isto blago uporablja enaka višina pristopnega kompenzacijskega zneska; ker je treba določiti najvišji kompenzacijski znesek za blago, ki se uvaža iz Helenske republike v Skupnost deveterice in za katero je bilo pred pristopom dogovorjeno zmanjšanje spremenljivega dela dajatve;
ker v skladu s členom 6 Uredbe (EGS) št. 3033/80 Komisija vsake tri mesece za vse blago določi višino spremenljivega dela dajatve za uvoz v Skupnost deveterice iz tretjih držav; ker se isti postopek v istih časovnih presledkih uporablja za določanje višine kompenzacijskih zneskov zai uvoz;
ker se za izvoz blaga iz Uredbe (EGS) št. 3035/80, razen albuminov, iz Skupnosti deveterice v Helensko republiko daje ali zaračuna pristopni kompenzacijski znesek, določen v skladu s tretjo alineo člena 43(1) Akta; ker pri izvozu vsega blaga iz Uredbe (EGS) št. 3035/80 iz Helenske republike v tretje države velja enak pristopni kompenzacijski znesek;
ker mora v skladu s členom 43(4) Akta Helenska republika v trgovini s tretjimi državami za vse proizvode iz te Uredbe od 1. januarja 1981 v celoti uporabljati nomenklaturo skupne carinske tarife; ker se to ne zahteva pri uporabi preostalih carin za uvoz iz Skupnosti deveterice; ker pri uvozu v to državo članico iz tretjih držav ta obveznost pomeni uporabo samo ene vrste nespremenljivih delov dajatve za vsako specifikacijo iz skupne carinske tarife;
ker bo po pristopu pristopni kompenzacijski znesek predstavljal edino dajatev pri uvozu blaga iz Uredbe (EGS) št. 3033/80 iz Helenske republike v Skupnost deveterice; ker se določba odstavka 5 člena 61 Akta upošteva samo, če ta pristopni kompenzacijski znesek ne presega spremenljivega dela dajatve, ki se za isto blago uporablja pri uvozu v Skupnost deveterice iz tretjih držav;
ker predstavljajo skupne neto dajatve pri trgovanju iz Skupnosti deveterice v Helensko republiko, vsoto preostanka helenskih zaščitnih dajatev in pristopnega kompenzacijskega zneska, ki se uporablja pri izvozu iz Skupnosti deveterice v skladu s četrto alineo člena 43(1) Akta; ker se določba člena 26 Akta upošteva samo, če preostanek helenskih zaščitnih dajatev pri uvozu iz Skupnosti deveterice, popravljen za pristopni kompenzacijski znesek, ki se uporablja pri izvozu iz Skupnosti deveterice v Helensko republiko, ne presega dajatev, ki se v tej državi članici uporabljajo za isto blago pri uvozu iz tretjih držav;
ker je za uporabo določb člena 8 Uredbe (EGS) št. 3033/80 treba opredeliti določbe za uporabo najvišjih carin iz skupne carinske tarife s strani Helenske republike;
ker je treba podrobna pravila za uporabo ukrepov iz te uredbe sprejeti v skladu s postopkom iz člena 26 Uredbe Sveta (EGS) št. 2727/75 z dne 29. oktobra 1975 o skupni ureditvi trga za žita [3] in iz ustreznih členov drugih uredb o skupnih ureditvah trgov, kakor je bila nazadnje spremenjena z Uredbo (EGS) št. 1547/79 [4] in po ustreznih členih drugih uredb o skupnih tržnih ureditvah,
SPREJEL NASLEDNJO UREDBO:
Člen 1
1. V tej uredbi:
- "Skupnost deveterice" pomeni Skupnost v sestavi pred pristopom Helenske republike;
- "pristopni kompenzacijski znesek" pomeni kompenzacijski znesek, ki se uporablja v trgovini med Skupnostjo deveterice in Helensko republiko ter med to državo članico in tretjimi državami.
2. Pristopni kompenzacijski zneski za proizvode iz te uredbe se določijo in uporabljajo, če se pristopni kompenzacijski zneski uporabljajo tudi za enega ali več osnovnih proizvodov, za katere se šteje, da so bili uporabljeni pri izdelavi proizvodov iz Uredbe (EGS) št. 3033/80.
Člen 2
Za vsako tarifno številko in podštevilko skupne carinske tarife, v katero se uvršča blago iz Uredbe (EGS) št. 3033/80, predstavlja carinska stopnja iz stolpca 1 Priloge I k tej uredbi pri uvozu v Helensko republiko iz tretjih držav nespremenljivi del dajatve, ki velja ob pristopu.
Stopnja iz stolpca 1 Priloge I se uskladi s skupno carinsko tarifo v skladu s pogoji iz člena 31 Akta.
Usklajevanje se začne 1. januarja 1981.
Člen 3
Za blago iz Uredbe (EGS) št. 3033/80, za katero se pri uvozu v Helensko republiko iz Skupnosti deveterice še plačujejo določene carine, je višina te zaščite ob pristopu takšna, kakršno določa Priloga II k tej uredbi.
Stopnje, določene v Prilogi II se postopno odpravijo v skladu z roki, določenimi v členu 25 Akta.
Carine se začnejo odpravljati 1. januarja 1981.
Višina teh preostalih carin, zmanjšana za odobreni pristopni kompenzacijski znesek ali povečana za pristopni kompenzacijski znesek, odmerjen v skladu s tretjo alineo člena 43(1) Akta, ne sme presegati skupnega zneska dajatve, ki velja v Helenski republiki za isto blago pri uvozu iz tretjih držav.
Člen 4
1. Komisija za obdobje od 1. januarja do 31. januarja 1980 in nato za vsako trimesečje, ki se začne 1. februarja, 1. maja, 1. avgusta in 1. novembra, za vsako tarifno številko in podštevilko iz skupne carinske tarife, v katero se uvršča blago iz Uredbe (EGS) št. 3033/80, določi:
(a) višino pristopnega kompenzacijskega zneska pri uvozu v Skupnost deveterice iz Helenske republike;
(b) višino spremenljivega dela dajatve, popravljenega za pristopni kompenzacijski znesek iz (a) v skladu z drugo alineo člena 43(1) Akta, ki se uporablja za uvoz v Helensko republiko iz tretjih držav.
2. Vsakokratni pristopni kompenzacijski znesek iz odstavka 1(a) je enak vsoti pristopnih kompenzacijskih zneskov, ki veljajo za količine osnovnih proizvodov, za katere se šteje, da so bili v skladu z določbami Uredbe (EGS) št. 3034/80 uporabljeni pri proizvodnji blaga, za katero velja ta pristopni kompenzacijski znesek.
Pristopni kompenzacijski znesek ne sme presegati spremenljivega dela dajatve, ki se za isto blago uporablja pri uvozu v Skupnost deveterice iz tretjih držav.
Vendar pa za naslednje blago:
ex 17.04 | turški med, halva |
19.03 | makaroni, špageti in podobni proizvodi |
ex 21.07 | živila, ki niso navedena ali zajeta na drugem mestu in ki vsebujejo sladkor, mlečne izdelke, žita ali proizvode na osnovi žit, |
pristopni kompenzacijski znesek ne sme biti višji od 60 % spremenljivega dela dajatve, ki se uporablja za uvoz iz tretjih držav.
3. Tako izračunan pristopni kompenzacijski znesek ima vrednost nič, če njena vrednost znaša manj kakor 1,5 ekuja na 100 kilogramov blaga.
4. Veljaven pristopni kompenzacijski znesek je tisti, ki velja na dan uvoza.
Člen 5
1. Za vsako tarifno številko in podštevilko iz skupne carinske tarife, v katero se uvršča blago iz Uredbe (EGS) št. 3035/80,
- razen za tarifno podštevilko 35.02 A II a) jajčni albumin in mlečni albumin, se pri izvozu iz Skupnosti deveterice v Helensko republiko uporablja pristopni kompenzacijski znesek;
- se pri izvozu iz Helenske republike v tretje države uporablja pristopni kompenzacijski znesek.
2. Vsak pristopni kompenzacijski znesek iz odstavka 1 se določi na podlagi višine pristopnega kompenzacijskega zneska za osnovne kmetijske proizvode in v skladu s pravili, ki se uporabljajo za izračun izvoznih nadomestil.
3. Veljavni pristopni kompenzacijski znesek je tisti, ki velja na dan izvoza.
Člen 6
1. Pri proizvodih, za katere določa skupna carinska tarifa maksimalno dajatev, uporablja Helenska republika za tretje države maksimalno dajatev, ki jo sestavlja:
(a) v nespremenljivem delu maksimalne dajatve stopnja iz stolpca 2 Priloge I, usklajena z višino skupne najvišje dajatve v skladu s pogoji iz člena 31 Akta; usklajevanje se začne 1. januarja 1981;
(b) v spremenljivem delu najvišje dajatve, če je to ustrezno, dodatna carina iz člena 8(2) Uredbe (EGS) št. 3033/80, popravljena za pristopni kompenzacijski znesek, ki ustreza količini sladkorja ali moke, za katero se uporablja dodatna carina.
2. Za potrebe uporabe člena 8(1) Uredbe (EGS) št. 3033/80 za blago, ki se v Helensko republiko uvaža iz tretjih držav, Komisija za obdobje od 1. od 31. januarja 1981 in nato za vsako trimesečje, ki se začne 1. februarja, 1. maja, 1. avgusta in 1. novembra, določi:
(a) višino dodatnih carin, ki jih lahko uporablja Helenska republika;
(b) razliko v ceni iz člena 8(2)(a) Uredbe (EGS) št. 3033/80.
Člen 7
Podrobna pravila za uporabo pristopnih kompenzacijskih zneskov pri uvozu ali izvozu in njihova izplačila se sprejmejo v skladu s postopkom iz člena 26 Uredbe (EGS) št. 2727/75 ali iz ustreznih členov drugih uredb o skupni ureditvi trgov.
Člen 8
Ta uredba začne veljati 1. januarja 1981.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. decembra 1980

Labels: 3
18
5
6